IGNALINOS RAJONO SAVIVALDYBĖS TARYBA

SPRENDIMAS

DĖL IGNALINOS RAJONO SAVIVALDYBĖS DAUGIABUČIŲ GYVENAMŲJŲ NAMŲ BENDROJO NAUDOJIMO OBJEKTŲ MAKSIMALAUS ADMINISTRAVIMO MOKESČIO TARIFO APSKAIČIAVIMO TVARKOS APRAŠO PATVIRTINIMO

2015 m. gegužės 28 d. Nr. T-87

Ignalina

Vadovaudamasi Lietuvos Respublikos civilinio kodekso 4.84 straipsnio 9 dalimi, Lietuvos Respublikos vietos savivaldos įstatymo 16 straipsnio 2 dalies 37 punktu, 18 straipsnio 1 dalimi, Ignalinos rajono savivaldybės taryba n u s p r e n d ž i a:

1. Patvirtinti:

1.1. Ignalinos rajono savivaldybės daugiabučių gyvenamųjų namų bendrojo naudojimo objektų maksimalaus administravimo mokesčio tarifo apskaičiavimo tvarkos aprašą (pridedama).

1.2. Ignalinos rajono savivaldybės daugiabučių gyvenamųjų namų bendrojo naudojimo objektų maksimalų (skaičiuojamąjį) administravimo mokesčio tarifą – 0,026 euro už vieną kvadratinį metrą naudingojo ploto per mėnesį (be PVM).

2. Nustatyti, kad asmens, pretenduojančio teikti administravimo paslaugas, siūlomas administravimo tarifas ar administratoriaus apskaičiuotas konkretaus namo bendrojo naudojimo objektų administravimo tarifas negali viršyti sprendimo 1 punktu patvirtintame apraše nustatyta tvarka apskaičiuoto namo maksimalaus administravimo mokesčio tarifo dydžio ir taikomas kaip kriterijus, vykdant administratorių atranką.

3. Pripažinti netekusiu galios Ignalinos rajono savivaldybės tarybos 2012 m. lapkričio 22 d. sprendimo Nr. T-179 „Dėl uždarosios akcinės bendrovės Ignalinos butų ūkio ir uždarosios akcinės bendrovės „Didžiasalio komunalinės paslaugos“ teikiamų paslaugų tarifų nustatymo“ 1 punktu nustatytą daugiabučių gyvenamųjų namų bendrosios dalinės nuosavybės administravimo tarifą.

4. Nustatyti, kad šis sprendimas įsigalioja nuo 2015 m. liepos 1 d.

Savivaldybės meras	Henrikas Šiaudinis

PATVIRTINTA

Ignalinos rajono savivaldybės tarybos

2015 m. gegužės 28 d. sprendimu Nr. T-

IGNALINOS RAJONO SAVIVALDYBĖS DAUGIABUČIŲ GYVENAMŲJŲ NAMŲ BENDROJO NAUDOJIMO OBJEKTŲ MAKSIMALAUS ADMINISTRAVIMO MOKESČIO TARIFO APSKAIČIAVIMO TVARKOS APRAŠAS

I. BENDROSIOS NUOSTATOS

1. Ignalinos rajono savivaldybės daugiabučių gyvenamųjų namų bendrojo naudojimo objektų administravimo mokesčio tarifų apskaičiavimo tvarkos aprašas (toliau – aprašas) reglamentuoja daugiabučio gyvenamojo namo butų ir kitų patalpų savininkų bendrojo naudojimo objektų maksimalaus administravimo mokesčio tarifo apskaičiavimą, kai bendrojo naudojimo objektai administruojami pagal Lietuvos Respublikos civilinio kodekso 4.84 straipsnį.

2. Šiuo aprašu privalo vadovautis asmenys, pretenduojantys teikti Ignalinos rajono savivaldybės daugiabučių namų bendrojo naudojimo objektų administravimo paslaugas (toliau – administratoriai) ir Ignalinos rajono savivaldybės administracijos direktoriaus įsakymu paskirti bendrojo naudojimo objektų administratoriai (toliau – administratoriai).

3. Apraše vartojamos sąvokos apibrėžtos Lietuvos Respublikos civiliniame kodekse, Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatyme, Lietuvos Respublikos Vyriausybės patvirtintuose Butų ir kitų patalpų savininkų bendrosios nuosavybės administravimo pavyzdiniuose nuostatuose.

4. Aprašas parengtas vadovaujantis Lietuvos Respublikos civiliniu kodeksu, statybos techniniu reglamentu STR 1.12.05:2010 „Privalomieji statinių (gyvenamųjų namų) naudojimo ir priežiūros reikalavimai“, kitais Lietuvos Respublikos teisės aktų nustatytais privalomaisiais gyvenamųjų namų naudojimo ir priežiūros reikalavimais ir atsižvelgiant į UAB „Sistela“ parengtas rekomendacijas „Administravimo mokesčio tarifų apskaičiavimai“ pagal 2014 m. spalio mėnesio statinių statybos skaičiuojamąsias kainas.

II. PAGRINDINĖS SĄVOKOS

5. Apraše vartojamos sąvokos:

5.1. Bendrojo naudojimo objektų administravimas – butų ir kitų patalpų savininkų bendrosios dalinės nuosavybės administravimas, kai administratorius atlieka visus veiksmus, būtinus daugiabučio gyvenamojo namo bendrojo naudojimo objektams išsaugoti ir jų naudojimui pagal paskirtį užtikrinti.

5.2. Skaičiuojamasis daugiabutis namas – daugiabutis su centriniu šildymu namas, kurio bendrojo naudojimo objektų normuojamoms administravimo sąnaudoms nustatyti sudaryta sąmata pagal rekomenduojamų darbų sąrašą. Skaičiuojamojo daugiabučio namo techninės charakteristikos:

bendrasis plotas – 2001–3000 kv. m;

bendrasis naudingasis plotas – 1800 kv. m;

pastato amžius 20–35 metai.

5.3. Skaičiuojamasis administravimo mokesčio tarifas – skaičiuojamojo namo administravimo išlaidų mėnesinio mokesčio dydis be PVM už vieną kvadratinį metrą. Skaičiuojamasis administravimo mokesčio tarifas apskaičiuotas atsižvelgiant į administratoriaus funkcijas, nustatytas Butų ir kitų patalpų savininkų bendrosios nuosavybės administravimo pavyzdiniuose nuostatuose, patvirtintuose Lietuvos Respublikos 2001 m. gegužės 23 d. nutarimu Nr. 603, ir vadovaujantis statinių statybos skaičiuojamųjų kainų nustatymo principais bei rekomendacijomis.

5.4. Namo maksimalus administravimo mokesčio tarifas – pagal šiame apraše nustatytą tvarką apskaičiuotas konkretaus namo bendrojo naudojimo objektų maksimalus administravimo mėnesinio mokesčio tarifo dydis be PVM už vieną kvadratinį metrą naudingojo ploto.

6. Kitos šiame apraše vartojamos sąvokos atitinka sąvokas, apibrėžtas Lietuvos Respublikos civiliniame kodekse, Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatyme, Lietuvos Respublikos statybos įstatyme ir Butų ir kitų patalpų savininkų bendrosios nuosavybės administravimo pavyzdiniuose nuostatuose.

III. NAMO MAKSIMALAUS ADMINISTRAVIMO MOKESČIO TARIFO APSKAIČIAVIMAS

7. Ignalinos rajono savivaldybės daugiabučių namų bendrojo naudojimo objektų administravimo paslaugas pretenduojantys teikti administratoriai (toliau – administratoriai) ir Ignalinos rajono savivaldybės administracijos direktoriaus įsakymu paskirti bendrojo naudojimo objektų administratoriai (toliau – administratoriai) butų ir kitų patalpų savininkų bendrosios nuosavybės administravimo veiklas vykdo pagal administratoriaus atliekamų darbų (veiklos) sąrašą (1 priedas).

8. Daugiabučių namų bendrojo naudojimo objektų maksimalus administravimo mokesčio tarifas konkrečiam namui apskaičiuojamas taikant šiuo sprendimu nustatytą maksimalų skaičiuojamąjį administravimo mokesčio tarifą - 0,026 euro (be PVM) už naudingo ploto m² per mėnesį, kuris koreguojamas, atsižvelgiant į pastato eksploatavimo laiką, buitinių patogumų lygį, pastato bendrąjį plotą, taikant pataisos koeficientus.

Konkrečiam namui maksimalus administravimo mokesčio tarifas apskaičiuojamas pagal formulę:

Tap = Tab x K1 x K2 x K3,

kur:

Tap – maksimalus administravimo mokesčio tarifas konkrečiam namui, Eur už vieną kvadratinį metrą per mėnesį be PVM;

Tab – maksimalus skaičiuojamasis administravimo mokesčio tarifas Eur už vieną kvadratinį metrą per mėnesį be PVM (2 priedas);

K1 – koeficientas, įvertinantis pastatų eksploatavimo laiką nuo eksploatacijos pradžios (3 priedas);

K2 – koeficientas, įvertinantis buitinių patogumų lygį (4 priedas);

K3 – koeficientas, įvertinantis pastato bendrąjį plotą (5 priedas).

_____________________

Ignalinos rajono savivaldybės daugiabučių gyvenamųjų namų maksimalaus bendrojo naudojimo objektų administravimo tarifo apskaičiavimo tvarkos aprašo

1 priedas

ADMINISTRATORIAUS ATLIEKAMŲ DARBŲ (VEIKLOS) SĄRAŠAS

Eil. Nr.	Darbo pavadinimas	Periodiškumas	Skaičiuojamosios darbo laiko sąnaudos žm./val. per metus
1. Nuolatiniai darbai (1.1-1.12.)
1.1.	Namo, atskirų jo konstrukcijų ir inžinerinės įrangos kasmetinių apžiūrų organizavimas ir vykdymo kontrolė (pasibaigus šildymo sezonui)	Kartą per metus	5,00
1.2.	Namo inžinerinės įrangos kasmetinių apžiūrų organizavimas ir vykdymo kontrolė (pasirengiant šildymo sezonui)	Kartą per metus	3,00
1.3.	Remonto darbų planų rengimas remiantis apžiūrų duomenimis	Du kartus per metus	7,00
1.4.	Namo, atskirų jo konstrukcijų ir inžinerinės įrangos būklės nuolatinių stebėjimų vykdymo kontrolė	Pagal poreikį	1,00
1.5.	Namo konstrukcijų nuolatinės techninės priežiūros vykdymo kontrolė	Pagal poreikį	1,00
1.6.	Namo bendrojo naudojimo objektų aprašo tikslinimas	Kartą per metus	2,00
1.7.	Pajamų ir išlaidų, susijusių su bendrosios nuosavybės valdymu, apskaitos tvarkymas	Kartą per metus	4,00
1.8.	Mėnesinių mokėjimų (administravimo, techninės preižiūros ir kaupiamojo mokesčio) patalpų savininkams apskaičiavimas	Kartą per mėnesį	30,00
1.9.	Kasmetinės ataskaitos gyventojams parengimas	Kartą per metus	3,00
1.10.	Kasmetinio ataskaitinio gyventojų susirinkimo organizavimas	Kartą per metus	4,00
1.11.	Namo bendrojo naudojimo objektų techninės priežiūros ir kitų paslaugų pirkimo konkurso organizavimas. Sutarčių sudarymas su paslaugų teikėjais. Priežiūros ir sutarčių vykdymo kontrolė	Pagal poreikį	10,00
1.12.	Namo techninės ir kitos dokumentacijos tvarkymas	Kartą per metus	2,00
Iš viso atliekama pagrindinių darbų	(1.1.- 1.12.)	72
2. Papildomi darbai (2.6.+2.7.+2.8.)
2.1.	Namo bendrojo naudojimo objektų aprašo sudarymas	Pagal poreikį	8,00
2.2.	Techninio prižiūrėtojo paskyrimo konkurso organizavimas	Pagal poreikį	8,00
2.3.	Namo, jo konstrukcijų ir inžinerinės įrangos būklės tyrimo organizavimas	Pagal poreikį	8,00
2.4.	Ilgalaikio namo atnaujinimo plano parengimo organizavimas	Pagal poreikį	12,00
2.5.	Namo atnaujinimo darbų rangovų atrankos konkurso organizavimas	Pagal poreikį	16,00
2.6.	Neeilinio gyventojų susirinkimo organizavimas	Pagal poreikį	2,00
2.7.	Informacijos skelbimas informacinėse lentose	Pagal poreikį	2,00
2.8.	Gyventojų apklausa raštu	Pagal poreikį	2,00
2.9.	Dalyvavimas komisijų darbe, pripažįstant tinkamomis suremontuotas patalpas arba kitus atliktus darbus	Pagal poreikį	4,00
2.10.	Dalyvavimas bylose, susijusiose su administruojamu turtu	Pagal poreikį
2.11.	Kiti nenumatyti darbai (pagal administravimo nuostatus)	Pagal poreikį
Iš viso atliekama papildomų darbų	2.6.+2.7.+2.8.	6

_________________

Ignalinos rajono savivaldybės daugiabučių gyvenamųjų namų maksimalaus bendrojo naudojimo objektų administravimo tarifo apskaičiavimo tvarkos aprašo

2 priedas

DAUGIABUČIŲ GYVENAMŲJŲ NAMŲ BUTŲ IR KITŲ PATALPŲ ADMINISTRAVIMO (SKAIČIUOJAMASIS) MOKESČIO

TARIFAS

Daugiabučio namo skaičiuojamasis administravimo mokesčio tarifas Eur už vieną kv. m. per mėnesį pasirinktam namui apskaičiuojamas atsižvelgiant į administratoriaus funkcijas, nustatytas Butų ir kitų patalpų savininkų bendrosios nuosavybės administravimo pavyzdiniuose nuostatuose, patvirtintuose Lietuvos Respublikos Vyriausybės 2001 m. gegužės 23 d. nutarimu Nr. 603, ir vadovaujantis statinių skaičiuojamųjų kainų nustatymo principais ir aktualiomis UAB „Sistela“ rekomendacijomis pagal 2014 m. spalio mėnesio statinių statybos skaičiuojamąsias kainas.

Daugiabučių gyvenamųjų namų administravimo mokesčio tarifo apskaičiavimui pasirinktas daugiabutis gyvenamasis namas su centriniu šildymu, kurio bendras plotas 2001 – 3000 kv. m, naudingas plotas 1800 kv. m, pastato amžius 20-35 metai. Administratoriaus darbo valandos skaičiuojamoji rinkos kaina prilyginta 3,0 kvalifikacinės kategorijos darbo užmokesčio valandiniam atlygiui. Pagal patvirtintą administratoriaus atliekamų darbų (veiklos) sąrašą (1 priedas) nuolatiniai darbai nurodomi lentelėje nuo 1.1 iki 1.12, papildomi nuo 2.6 iki 2.8. Už nenumatytus darbus skaičiuojama 10 proc. nuolatinių ir papildomų darbų kainos.

Eil. Nr.	Pavadinimas	Skaičiuojamoji paslaugų (darbų) kaina per metus Eur (Lt) be PVM	Tarifas 1 kv. m naudingo ploto per mėn., Eur (Lt) be PVM
1.	Administratoriaus nuolatiniai darbai	475,02 (1640,16)	x
2.	Administratoriaus papildomi darbai	39,58 (136,68)	x
3.	Kiti nenumatyti darbai (pagal administravimo nuostatus)	51,46 (177,68)	x
Administravimo paslaugos iš viso	566,06 (1954,52)	0,026 (0,090)

___________________

Ignalinos rajono savivaldybės daugiabučių gyvenamųjų namų maksimalaus bendrojo naudojimo objektų administravimo tarifo apskaičiavimo tvarkos aprašo

3 priedas

DAUGIABUČIŲ GYVENAMŲJŲ NAMŲ BUTŲ IR KITŲ PATALPŲ BENDROJO NAUDOJIMO OBJEKTŲ MAKSIMALIŲ ADMINISTRAVIMO MOKESČIO TARIFŲ KOEFICIENTAI, ĮVERTINANTYS PASTATŲ EKSPLOATAVIMO LAIKĄ

Eksploatavimo laikas	Koeficientai (K1)
Iki 10 metų ir renovuotiems pastatams	0,80
10–20 metų	0,90
20–35 metai	1,00
Daugiau kaip 35 metai	1,10

___________________________

Ignalinos rajono savivaldybės daugiabučių gyvenamųjų namų maksimalaus bendrojo naudojimo objektų administravimo tarifo apskaičiavimo tvarkos aprašo

4 priedas

DAUGIABUČIŲ GYVENAMŲJŲ NAMŲ BUTŲ IR KITŲ PATALPŲ BENDROJO NAUDOJIMO OBJEKTŲ MAKSIMALIŲ ADMINISTRAVIMO MOKESČIO TARIFŲ KOEFICIENTAI, ĮVERTINANTYS BUITINIŲ PATOGUMŲ LYGĮ

Buitinių patogumų lygis	Koeficientai (K2)
Namai be centrinio šildymo	0,80
Namai su centriniu šildymu	1,00

______________________

Ignalinos rajono savivaldybės daugiabučių gyvenamųjų namų maksimalaus bendrojo naudojimo objektų administravimo tarifo apskaičiavimo tvarkos aprašo

5 priedas

DAUGIABUČIŲ GYVENAMŲJŲ NAMŲ BUTŲ IR KITŲ PATALPŲ BENDROJO NAUDOJIMO OBJEKTŲ MAKSIMALIŲ ADMINISTRAVIMO MOKESČIO TARIFŲ KOEFICIENTAI, ĮVERTINANTYS PASTATŲ PLOTĄ

Pastatų bendrasis plotas kv. m.	Koeficientai (K3)
Iki 1000	1,10
1001–2000	1,05
2001–3000	1,00
Daugiau kaip 3000	0,95

____________________________